Document ID: 32015D0205

PROVEDBENA ODLUKA KOMISIJE (EU) 2015/205
оd 6. veljače 2015.
o izmjeni Odluke 2006/415/EZ o zaštitnim mjerama u vezi s izbijanjem visokopatogene influence ptica podtipa H5N1 u Bugarskoj
(priopćeno pod brojem dokumenta C(2015) 699)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
uzimajući u obzir Direktivu Vijeća 2005/94/EZ od 20. prosinca 2005. o mjerama Zajednice za kontrolu influence ptica i o stavljanju izvan snage Direktive 92/40/EEZ (3), a posebno njezin članak 63. stavak 3.,
uzimajući u obzir Uredbu (EU) br. 576/2013 Europskog parlamenta i Vijeća od 12. lipnja 2013. o nekomercijalnom premještanju kućnih ljubimaca i o stavljanju izvan snage Uredbe (EZ) br. 998/2003 (4), a posebno njezin članak 36. stavak 1.,
budući da:
(1)
Odlukom Komisije 2006/415/EZ (5) utvrđuju se određene zaštitne mjere koje je potrebno primijeniti kako bi se spriječilo širenje visokopatogene influence ptica, uključujući utvrđivanje područja A i B nakon sumnje na izbijanje ili potvrđenog izbijanja te bolesti. Ta su područja navedena u tablici iz Priloga toj Odluci.
(2)
Nakon potvrde izbijanja visokopatogene influence ptica podtipa H5N1 u Bugarskoj ta je država članica primijenila zaštitne mjere u skladu s Odlukom Komisije 2006/415/EZ te je utvrdila područja A i B, kako je predviđeno člankom 4. te Odluke.
(3)
Komisija je u suradnji s Bugarskom ispitala te mjere i smatra da su granice područja A i B koje je utvrdilo nadležno tijelo u toj državi članici na dovoljnoj udaljenosti od mjesta izbijanja bolesti. Stoga se može potvrditi područja A i B u Bugarskoj i utvrditi trajanje te regionalizacije.
(4)
Područja A i B u Bugarskoj trebalo bi uvrstiti u Prilog Odluci 2006/415/EZ.
(5)
Prilog Odluci 2006/415/EZ stoga bi trebalo na odgovarajući način izmijeniti.
(6)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Prilog Odluci 2006/415/EZ zamjenjuje se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 6. veljače 2015.

Labels: 18
6